32004D0262
L 081/86
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 17 март 2004 година
относно някои защитни мерки по отношение на регистрираните коне от Южна Африка
(нотифицирано под номер С(2004) 808)
(текст от значение за ЕИП)
(2004/262/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/496/ЕИО на Съвета от 15 юли 1991 г. за установяване на принципите относно организацията на ветеринарните проверки на животни, въведени в Общността от трети страни, и за изменение на Директиви 89/662/ЕИО, 90/425/ЕИО и 90/675/ЕИО (1), и по-специално член 18, параграф 1 от нея,
като има предвид, че:
(1)
Директива 90/426/ЕИО на Съвета от 26 юни 1990 г. относно ветеринарно-санитарните условия, регулиращи движението и вноса от трети страни на еднокопитни животни (2), установява мерките, които трябва да се вземат по отношение на африканска чума по конете.
(2)
Ветеринарно-санитарните изисквания за временно допускане и внос в Общността на регистрирани коне, произхождащи от някои части на Южна Африка, са определени с Решение 97/10/ЕО (3) на Комисията.
(3)
Открито беше огнище на африканска чума по конете, засягащо зоната под наблюдение за африканска чума по конете в провинция Western Cape. То е разположено на около 40 километра от зоната, свободна от африканска чума по конете, установена в съответствие с Решение 97/10/ЕО, представляваща единствената зона в Южна Африка, от която е разрешено да се изнасят коне към други страни.
(4)
Компетентните ветеринарни органи на Южна Африка взеха необходимите мерки за борба срещу болестта, като към тях се включват и ваксиниране на животните в радиус от 20 km около огнището.
(5)
Наличието на тази болест в зоната под наблюдение на провинция Western Cape може да се превърне в сериозна опасност за еднокопитните животни в Общността. Освен това прибягването до ваксиниране в зона, близка до зоната, незасегната от болестта, изключва всякакво по-нататъшно регионализиране в съответствие със законодателството на Общността и на международно приетите ветеринарно-санитарни критерии.
(6)
Въпреки, че властите преустановиха всякакъв износ на регистрирани коне от зоната, незасегната от болестта, към държавите-членки, е необходимо да се предприемат и защитни мерки в Общността относно временното допускане транзита и вноса на регистрирани коне от Южна Африка.
(7)
Налага се да се преустанови временното допускане, постоянния внос и транзита на регистрирани коне от Южна Африка. Уместно ще бъде обаче да се преразгледа положението по отношение на предоставената от компетентните власти информация и в зависимост от ефекта от взетите мерки за борба срещу болестта.
(8)
Мерките, предвидени в настоящето решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Държавите-членки забраняват временното допускане, транзита и вноса на регистрирани коне от Южна Африка.
Член 2
Държавите-членки изменят прилаганите от тях мерки относно временното допускане, транзита и вноса на регистрирани коне от Южна Африка, за да ги съобразят с настоящото решение. Те информират за това Комисията.
Член 3
Адресати на настоящото решение са държавите-членки.
Съставено в Брюксел на 17 март 2004 година.